Karol Szymanowski

Karol Maciej Szymanowski (født 3. oktober 1882 i Tymoszówka, den gang i Det russiske imperiet, nå i Tsjerkasy oblast, Ukraina; død 29. mars 1937 i Lausanne) regnes som en av Polens fremste komponister. Han var også pianist, pedagog og musikkritiker.

 Biografi 
mini|Boris Kochno
Karol Szymanowskis far var den polske godseieren Stanislaw Korwin-Szymanowski, moren var av svensk avstamming, født som baronesse Anna Taube. Karol fikk pianoundervisning fra han var syv år gammel, først hos sin far, og fra 1892 ved Gustav Neuhaus' musikkskole i Jelisavetgrad, hvor han tok artium i 1900. Deretter studerte han musikk ved statens musikkakademi i Warszawa, dagens Fryderyk-Chopin musikakademi. I studieårene ble han venn med pianisten Arthur Rubinstein og komponisten Grzegorz Fitelberg. Sammen med Fitelberg grunnla Szymanowski i 1905 et musikkforlag i Berlin som publiserte verker av medlemmene i bevegelsen Det unge Polen som knyttet an til samtidens vesteuropeiske musikkstil.

6. februar 1906 fant uroppføringen av Konsertouverture opus 12 sted. I 1909 skrev Szymanowski sin 2. symfoni og fikk sin første pris for sine komposisjoner. Han bodde hovedsakelig i Wien, men foretok reiser til Italia og Sicilia (1909 og 1910) og Nord-Afrika (1914). I 1914 ble han kjent med Igor Stravinskij, og samme år kom Szymanowskis 3. symfoni, Nattens sang. Da første verdenskrig brøt ut sommeren 1914, vendte han tilbake til sin fødeby og bodde der til 1917. Under krigen foretok han flere konsertreiser til Kyiv, Moskva og St. Petersburg.

I 1917 oppsto de første planene om operaen Król Roger («Kong Roger»). Etter at familiens hus i Tymoszówka ble ødelagt høsten 1917, slo familien seg ned i Jelisavetgrad. Her beskjeftiget Szymanowski i en toårsperiode seg nesten bare med litteratur. Han skrev romanen Efebos om gresk (mannlig) kjærlighet, og oversatte et sentralt kapittel til russisk, og gav til sin unge venn Boris Kosjno. Manuskriptet gikk tapt under angrepet på Warszawa i 1939, men et sammendrag av Jarosław Iwaszkiewicz er bevart. Szymanowski skrev også en rekke kjærlighetsdikt på fransk til den 15 år gamle gutten. Blant disse er Ganymède, Baedecker, N'importe, og Vagabond.

mini|Szymanowskis bolig i Zakopane
Szymanowski slo seg ned i Warszawa i 1919. Verkene hans ble nå spilt i hele Europa og USA. Uroppføringen av Król Roger fant sted i Warszawa i 1926. Ett år senere ble han direktør ved Warszawas musikkakademi. Han forsøkte å reformere musikkutdannelsen, men møtte så hard motstand fra konservative dosenter at han søkte avskjed i 1929. Samme år ble 1. Bilde av balletten Harnasie, samt Stabat Mater uroppført. Helsetilstanden forverret seg, og flere kuropphold gav bare midlertidig lindring. Etter at konservatoriet ble gjort om til en musikkhøyskole, ble Szymanowski utnevnt til rektor. I 1930 fikk han et æresdoktorat ved Det jagiellonske universitet i Kraków.

I 1932 sa han fra seg stillingen ved musikkhøyskole og slo seg ned i Zakopane. Samme år komponerte han den 2. fiolinkonserten og 4. symfoni
Sinfonia Concertante for klaver og orkester. Finansielle problemer gjorde at han han foretok tallrike konsertreiser. I 1935 ble hele balletten Harnasie uroppført i Praha, og samme år ble stykket oppført med stor suksess i Paris. På grunn av en ytterligere forverring av helsetilstanden reiste Szymanowski til Davos, i 1936 til Syd-Frankrike (Grasse og Cannes), og endelig til et sanatorium i Lausanne hvor han døde av tuberkulose 29. mars 1937.

 Musikk og påvirkninger 
Szymanowskis verker beskrives ofte som en symbiose av flere innflytelser, og gjerne som polsk impresjonisme. Musikken er ofte ekstatisk, viser hint av Aleksandr Skrjabins harmonikk, beveger seg på grensen av tonal musikk og utviser, særlig i klaververkene, en ganske komplisert rytmikk.Karol Szymanowski på Store norske leksikon

Sikre påvirkningskilder er franske og russiske modernister, spesielt Stravinskij og Ravel.
Musikken fra tiden mellom 1900 og 1914 viser en klar påvirkning fra landsmannen Frédéric Chopin; begge skrev for eksempel mange masurkaer for piano.

Man kan også finne påvirkning fra Richard Wagner, Richard Strauss, Max Reger og Claude Debussy. Han var påvirket av polsk folkemusikk, spesielt fra det polske høylandet (Górale), som han oppdaget i Zakopane i det sydlige Tatra. Han skrev i artikkelen Om Góralemusikk: «Oppdagelsen av den særskilte skjønnheten i Góralemusikken, -dansen og -arkitekturen er svært personlig; mye av denne skjønnheten har jeg tatt opp innerst i min sjel.»Oversatt fra engelsk: My discovery of the essential beauty of Górale (Polish Highlander) music, dance and architecture is a very personal one; much of this beauty I have absorbed into my innermost soul. (s. 97) Ifølge Jim Samson (1977, s. 200), spilles denne musikken på «to feler og en bass» og «har en unikt 'eksotisk' karakter, svært dissonant og med fascinerende heterofone effekter.»Oversatt fra engelsk: played on two fiddles and a string bass," and, "has uniquely 'exotic' characteristics, highly dissonant and with fascinating heterophonic effects. Ved å ta opp alle disse elementene utviklet Szymanowski etter hvert en svært personlig rapsodisk stil og sin egen unike harmoniske verden.

 Komposisjoner 
mini|Statue av Karol Szymanowski i Kielce i Polen.
Szymanowski regnes til de største polske komponistene fra perioden før den andre verdenskrigen, og han fikk stor internasjonal betydning. Orkesterverk og operaen Kong Roger spilles ofte også utenfor Polen.

Symfoni nr. 1 (1906–1907) og nr. 2 (1909–1910) er til dels ungdomssynder i stort format. Den første symfonien er orkestrert etter forbilde av Richard Strauss.

Symfoni nr.3 «Nattens sang» (1914–1916) for tenor, kor og orkester (som iblant, mot komponistens intensjoner, oppføres med en sopran). Teksten er en oversetting av den persiske mystiske poeten Jâlal ad-Din ar-Rumi fra 1200-tallet. Den ensatsige, og originalt og fargerikt orkestrerte symfonien avviker på alle måter fra tradisjonell symfoniform.

Symfoni nr.4 «Symphonie Concertante» (1932) med en virtuos pianostemme er i en ganske fri konserterende form.

Operaen Kong Roger, med libretto av Szymanowski selv og Jarosław Iwaszkiewicz, ble uroppført i Warszawa 19. juni 1926. Handlingen er lagt til 1100-tallets Sicilia og forteller historien om en gjeter (tenor) som lykkes i å få kong Roger (baryton) og dronning Roxana (sopran) til å forlate den kristne tro og hengi seg til en Dionysoskult.

Fiolinkonsert nr. 1 (1917) kom samtidig med den tredje symfonien, men er svært forskjellig fra symfonien. Konserten er  soloistisk med sterk lyriske og kromatiske passasjer.

Fiolinkonsert nr. 2 (1932–1933) kom sent i komponistens liv og inneholder musikalske elementer fra góral-folkloren.

Hafiz kjærlighetssanger fra 1911, orkestrert i 1914, bygger på persisk diktning og arabisk musikk.

 Litteratur 
 Hubert Kennedy: Karol Szymanowski, his Boy-love Novel, and the Boy he Loved. i: Paidika. Amsterdam 3.1994,3. 
 Boguslaw Maciejewski, Felix Aprahamian: Karol Szymanowski and Jan Smeterlin. Correspondence and Essays. Allegro Press, London 1960, 1970.
 Didier Van Moere, Karol Szymanowski, Fayard, Paris 2008.
 Jim Samson: Music in Transition. A Study of Tonal Expansion and Atonality, 1900–1920. W.W. Norton & Company, New York 1977. ISBN 0-393-02193-9

 Referanser 

 Eksterne lenker 





  Info om Karol Szymanowski

Kategori:Polske komponister
Kategori:Operakomponister
Kategori:Personer fra Tsjerkasy rajon i Tsjerkasy oblast
Kategori:Personer fra Kropyvnytskyj